*Prijedlog*

Na temelju članka 48. stavka 4. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19 i 57/22), članka 51. Statuta Grada Drniša, („Službeni glasnik Grada Drniša“, broj 2/21 i 2/22) Gradsko vijeće Grada Drniša na \_\_\_\_ . sjednici održanoj dana \_\_\_\_\_\_\_\_\_\_\_\_\_. 2022. godine donosi

**ODLUKU**

**o utvrđivanju mjerila za sudjelovanje roditelja u cijeni programa**

**Dječjeg vrtića Drniš**

**Članak 1.**

Ovom se Odlukom utvrđuju mjerila za sudjelovanje roditelja/skrbnika u cijeni programa Dječjeg vrtića Drniš, čiji je osnivač Grad Drniš.

**Članak 2.**

Roditelj/skrbnik, neposredni korisnik usluga dužan je sudjelovati u cijeni programa koji ostvaruje njegovo dijete na način utvrđen ovom Odlukom.

**Članak 3.**

Program dječjeg vrtića organizira se, u pravilu, za pet radnih dana tjedno, izuzev u dane praznika i blagdana.

U vrijeme ljetnih praznika, djeca ostvaruju program kroz rad dežurnih skupina, sukladno potrebama roditelja/skrbnika.

**Članak 4.**

Ekonomska cijena programa utvrđuje se za svaku pedagošku godinu prije početka nove pedagoške godine.

Sukladno odredbama članka 13., a u svezi s člankom 95. Zakona o proračunu („Narodne novine“, broj 87/08, 136/12 i 15/15) ekonomsku cijenu, na prijedlog ravnatelja Dječjeg vrtića utvrđuje Upravno vijeće Dječjeg vrtića Drniš uz prethodnu suglasnost izvršnog tijela Grada Drniša.

Ekonomska cijena sukladno članku 42. Državnog pedagoškog standarda predškolskog odgoja i naobrazbe („Narodne novine“, broj 63/08 i 90/10) podrazumijeva cijenu smještaja djeteta u vrtiću.

Ekonomska cijena smještaja djeteta u dječjem vrtiću sukladno Državnim pedagoškim standardima predškolskog odgoja i obrazovanja smještaja djeteta u dječji vrtić obuhvaća sljedeće vrste troškova:

a) Izdatke za radnike, i to:

– bruto plaće,

– naknade i materijalna prava radnika.

b) Prehranu djece

c) Uvjete boravka djece, i to:

– materijalne izdatke,

– energija i komunalije,

– tekuće održavanje objekta i opreme

d) Nabavu namještaja i opreme

e) Nabavu sitnog materijala

Parametri za izračun pune mjesečne (ekonomske) cijene usluge dječjeg vrtića (PMC) izračunava se na osnovu ukupnih godišnjih troškova iz članka 42. Državnog pedagoškog standarda predškolskog odgoja i naobrazbe koji su iskazani u financijskom planu vrtića tekuće proračunske godine (FP) i prosječnog godišnjeg broja korisnika (djece) usluga vrtića (PBD) prema formuli:

***PMC = FP : PBD :12***

U utvrđenoj ekonomskoj cijene programa roditelji/skrbnici participiraju s 35% dok osnivač ustanove sudjeluje u razlici ekonomske cijene u visini od 65% iz svog proračuna.

Iznos sufinanciranja roditelja za redoviti cjelodnevni i poludnevni boravak djece u vrtiću dodatno se umanjuju:

- ako je samo jedan roditelj zaposlen i ima plaću u neto iznosu:

* *od 3.750,00 kn do 5.250,00 kn za 25%*
* *od 5.251,00 kn do 6.750,00 kn za 20%*
* *od 6.751,00 kn do 8.250,00 kn za 15%*
* *od 8.251,00 kn do 9.750,00 kn za 10%*
* *od 9.751,00 kn i više za 5%*

- ako su oba roditelja zaposlena i imaju plaću u neto iznosu:

* *manju od 8.000,00 kn za 20%*
* *od 8.001,00 kn do 9.500,00 kn za 15%*
* *od 9.501,00 kn do 15.200,00 kn za 10%*
* *od 15.201,00 kn i više za 5%*

- ako je samohrani roditelj i ima plaću u neto iznosu:

* *od 3.750,00 kn do 4.500,00 kn za 50%*
* *od 4.501,00 kn do 6.000,00 kn za 35%*
* *od 6.001,00 kn do 7.500,00 kn za 20%*
* *od 7.501,00 kn do 8.500,00 kn za 10%*
* *od 8.501,00 kn i više za 5%*

- ako je roditelj korisnik prava na novčanu pomoć u sustavu socijalne zaštite, iznos sufinanciranja roditelja za redoviti cjelodnevni ili poludnevni boravak djece u vrtiću umanjuje se za 50% .

Roditelj/skrbnik dodatno se oslobađa u visini od 15% plaćanja troškova boravka djeteta u vrtiću koje ima prebivalište na području Grada Drniša, za treće dijete u obitelji.

Roditelj/skrbnik se oslobađa u cijelosti plaćanja troškova boravka djeteta u vrtiću koje ima prebivalište na području Grada Drniša, za četvrto dijete i svako slijedeće dijete u obitelji.

Troškove boravka četvrtog djeteta prema starosti djeteta iz obitelji i svakog idućeg djeteta iz obitelji u vrtiću u potpunosti preuzima Grad Drniš na teret proračuna Grada.

Za oslobađanje od plaćanja cijene programa roditelj/skrbnici podnosi prije početka pedagoške godine zahtjev Dječjem vrtiću Drniš za oslobađanje plaćanja prilažući traženu dokumentaciju uz podneseni zahtjev.

Za pokriće troškova iz prethodnog stavka Dječji vrtić Drniš će na početku mjeseca za prethodni mjesec podnositi Gradu Drnišu zahtjev za nadoknadom sredstava.

Tijekom srpnja i kolovoza ako dijete ne pohađa vrtić, a upisano je u redoviti cjelodnevni program rada roditelji/skrbnici djece plaćaju cijenu čuvanja mjesta u mjesečnom iznosu 150,00 kuna, a ako je dijete upisano u poludnevni program rada roditelji/skrbnici plaćaju cijenu čuvanja mjesta u mjesečnom iznosu od 100,00 kuna.

**Članak 5.**

Umanjenje sudjelovanja u cijeni programa utvrđuje se:

* Za dijete koje zbog bolesti 30 dana i više ne koristi program vrtića roditelj/skrbnik sudjeluje s 50 % cijene utvrđenog programa uz liječničku ispričnicu
* Za djecu s teškoćama u razvoju koja svakodnevno pohađaju program vrtića (djeca s rješenjem nadležne komisije) roditelji/skrbnici sudjeluju s 50 % cijene utvrđenog programa
* Za djecu s teškoćama u razvoju koja pohađaju program vrtića (djeca s rješenjem nadležne komisije) u skraćenom trajanju prema preporuci stručne službe roditelji/skrbnici ne sudjeluju u cijeni programa

**Članak 6.**

Ako su zadovoljene potrebe za upis djece s prebivalištem na području Grada Drniša, Dječji vrtić Drniš može upisati i djecu koja nemaju prebivalište na području Grada Drniša.

Roditelji/skrbnici djece koja nemaju prebivalište na području Grada Drniša plaćaju punu ekonomsku cijenu programa.

Razliku sredstava između pune ekonomske cijene redovitog programa i učešća roditelja/skrbnika u ekonomskoj cijeni programa za dijete koje nema prebivalište na području Grada Drniša, može podmiriti jedinica lokalne samouprave u kojoj dijete ima prebivalište temeljem sporazuma između Dječjeg vrtića i dotične jedinice lokalne samouprave.

Troškove smještaja djece u dječjem vrtiću koja imaju prebivalište na području Grada Drniša snose roditelji djece koja polaze u vrtić uz sufinanciranje osnivača ustanove u skladu sa zakonom i drugim pravnim aktima.

**Članak 7.**

Ako roditelj/skrbnik ne izvrši obvezu plaćanja u roku od 30 dana od isteka zadnjeg dana dospijeća obveze, dječji vrtić može otkazati pružanje usluge, a potraživanje naplatiti putem suda.

Dječji vrtić Drniš će otkazati roditelju/skrbniku čije dijete izostaje iz vrtića, a roditelj/skrbnik o razlogu izostanka ne izvijesti vrtić, u roku od 60 dana od dana početka izostanka.

**Članak 8.**

Roditelj/skrbnik je dužan obavijestiti dječji vrtić o prekidu korištenja usluga najmanje osam dana prije prekida.

Roditelj/skrbnik je dužan dječjem vrtiću podmiriti troškove korištenja usluga do dana prekida.

**Članak 9.**

Dječji vrtić i roditelj/skrbnik djeteta, korisnika usluge sklapaju ugovor o neposrednim pravima i obvezama u skladu s odredbama ove Odluke te općeg akta Dječjeg vrtića Drniš.

**Članak 10.**

Danom stupanja na snagu ove Odluke prestaje važiti Odluka o utvrđivanju mjerila za sudjelovanje roditelja u cijeni programa Dječjeg vrtića Drniš („Službeni glasnik Grada Drniša“, broj 1/15) od dana 13. ožujka 2015. godine.

**Članak 11.**

Ova Odluka stupa na snagu dan nakon objave, a primjenjivat će se od \_\_\_\_\_\_\_ 2022. godine te će se objaviti u Službenom glasniku Grada Drniša.

GRAD DRNIŠ

GRADSKO VIJEĆE

PREDSJEDNIK:

Tomislav Dželalija, dipl.ing.

KLASA:\_\_\_\_\_\_\_\_\_\_\_\_\_\_\_\_\_\_\_\_\_\_\_

URBROJ:\_\_\_\_\_\_\_\_\_\_\_\_\_\_\_\_\_\_\_\_\_

Drniš, \_\_\_\_\_\_\_\_\_\_\_\_\_srpnja 2022. godine

**OBRAZLOŽENJE**

Sukladno odredbama članka 48. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19 i 57/22), ovom se Odlukom utvrđuju mjerila za sudjelovanje roditelja u cijeni programa Dječjeg vrtića Drniš, čiji je osnivač Grad Drniš.

Za pedagošku 2010./2011. godinu Gradsko vijeće Grada Drniša donijelo je predmetnu Odluku objavljenu u Službenom vjesniku Šibensko-kninske županije, broj 15/2010 (uz neke sitne korekcije u 2015. godini), gdje su roditelji sudjelovali u programu predškolske ustanove prema vrsti i trajanju programa dječjeg vrtića te broju djece koja pohađaju određeni program.

U navedenoj Odluci, također utvrđen je i najviši iznos sufinanciranja roditelja u ekonomskoj cijeni boravka u situaciji kad su oba roditelja zaposlena i to u visini od 500,00 kuna što je tada činilo sudjelovanje roditelja od cca 39% (a razliku od 770,00 kn ili 61% sufinancirao je Grad Drniš iz svog proračuna).

Vremenom je dolazilo do porasta ekonomske cijene tako da je prosječna ekonomska cijena za razdoblje I-IV/2022. godine iznosila 2.300,00 kuna (s tendencijom daljnjeg porasta zbog inflatornih kretanja) u kojoj roditelji su i dalje sufinancirali iznos od 500,00 kuna što iznosi sudjelovanje od 21,50% (danas možda i manje od toga udjela), a sudjelovanje Grada Drniša se povećalo na 1.800,00 kuna tj na 78,50% ekonomske cijene (danas možda i više od toga udjela).

Izračun pune mjesečne (ekonomske) cijene usluge dječjeg vrtića (PMC) izračunava se na osnovu ukupnih godišnjih troškova iz članka 42. Državnog pedagoškog standarda predškolskog odgoja i naobrazbe („Narodne novine“, broj 60/08 i 90/10) koji su iskazani u financijskom planu vrtića tekuće proračunske godine (FP) i prosječnog godišnjeg broja korisnika (djece) usluga vrtića (PBD) prema formuli:

*PMC = FP : PBD :12*

U utvrđenoj ekonomskoj cijene programa roditelji participiraju s 35% dok osnivač ustanove sudjeluje u razlici ekonomske cijene u visini od 65% iz svog proračuna.

Na utvrđenu ekonomsku cijenu (sukladno dohodovnom cenzusu), umanjuje se participacija roditelja u sufinanciranju od 5% do 50% iznosa cijene sufinanciranja.

Obzirom je u navedenom periodu od 2010. do 2022. godine došlo i do porasta troškova energenata, hrane, a u navedenom razdoblju porasli su troškovi plaća zaposlenika predškolske ustanove, zatim povećan je broj djece polaznika u predškolsku ustanovu, ali isto tako došlo je i do porasta prosječnih plaća na razini Republike Hrvatske što znači i plaća roditelja djece, u novom razdoblju pri obračunu olakšica i umanjenja cijene ovom Odlukom uzimao bi se u obzir dohodovni cenzus roditelja kao mjerilo za umanjenje iznosa sufinanciranja.